“เครดิต สวิส” มอง STARK โตระยะยาว ราคา “ทองแดง-อลูมิเนียม” ผันผวนไม่กระทบ ชูเป้า 6.50 บ.
“เครดิต สวิส” มอง STARK โตระยะยาว ราคา “ทองแดง-อลูมิเนียม” ผันผวนไม่กระทบ ชูเป้าสูง 6.50 บ.
11 พ.ค. 2564

เครดิต สวิส ระบุในบทวิเคราะห์ถึงมุมมองเกี่ยวกับ บริษัท สตาร์ค คอร์เปอเรชั่น จำกัด (มหาชน) หรือ STARK หลังชนะงานประมูลเพิ่มรวม 4.65 พันล้านบาท โดยเป็นงานสายส่งกำลังไฟฟ้าและโรงไฟฟ้าในเวียดนามมูลค่าราว 1.55 พันล้านบาท และงานส่งออกสำหรับโครงการรถไฟฟ้าใต้ดินในเอเชียใต้มูลค่ารวมราว 3.1 พันล้านบาท ส่งผลให้มีมูลค่างานในมือ หรือ backlog สะสมสูงถึง 1.31 หมื่นล้านบาท คิดเป็น 66% ของคาดการณ์รายได้ในปี 2564 ของเครดิต สวิส
นอกจากนั้นแล้วยังมีงานประมูลมูลค่ารวมอีกกว่า 9.3 พันล้านบาท ที่ทาง STARK กำลังรอผลอยู่ โดยคาดว่ามีโอกาส 70% ที่จะชนะประมูลจากโปรไฟล์ และความสามารถของบริษัท ทำให้เครดิต สวิส คาดว่าบริษัทมีโอกาสที่จะได้ backlog เพิ่มราว 6.5 พันล้านบาท ซึ่งจะส่งผลให้ backlog ในมือทั้งหมดเพิ่มขึ้นเป็น 1.96 หมื่นล้านบาท คิดเป็น 99% ของคาดการณ์รายได้ในปี 2564 ของเครดิต สวิส
ทั้งนี้ เครดิต สวิส ไม่แสดงความกังวลต่อราคาทองแดง และอลูมิเนียมที่สูงขึ้น เพราะ STARK มี นโยบายการบริหารแบบ Pass-Through หรือ Cost-Plus Strategy ซึ่งจะช่วยให้บริษัทมี EBITDA/ตัน เท่ากับเคเบิ้ลที่ขายไป
อีกทั้ง Nexans ซึ่งเป็นผู้ผลิตรายใหญ่ของโลกก็มีการชี้แจงต่อนักลงทุนเช่นกันว่าบริษัทไม่ได้รับผลกระทบในเรื่องของราคาวัตถุดิบ เห็นได้จากราคาหุ้นของ Nexans ที่ไม่ได้ตกลงอย่างฉับพลันจากเรื่องราคาวัตถุดิบนี้ในรอบ 6 เดือนที่ผ่านมา
ดังนั้น เครดิต สวิส จึงคงมุมมอง OUTPERFORM ต่อหุ้น STARK จากศักยภาพการเติบโตระยะยาวที่น่าทึ่งในกลุ่มที่เกี่ยวเนื่องกับอินฟราสตรัคเจอร์โดยเฉพาะในเวียดนาม
สำหรับรายได้ในปีนี้คาดว่าจะแตะ 19,729 ล้านบาท ส่วนในปี 2565 คาดอยู่ที่ระดับ 23,052 ล้านบาท และในปี 2566 อยู่ที่ 26,517 ล้านบาท
ด้านคาดการณ์กำไรสุทธิในปี 2564 นั้นอยู่ที่ 1,827 ล้านบาท ส่วนในปี 2565 อยู่ที่ 2,484 ล้านบาท และในปี 2566 อยู่ที่ 3,135 ล้านบาท พร้อมให้ราคาเป้าหมาย STARK ไว้ที่ 6.50 บาท